আজফার : তারা ঠিক ঝলসানো নয়। তারা ঝুলে-থাকা। তারা বৈদেশিক ফার্মে ঝোলে, সাহায্যসংস্থাগুলোতে ঝোলে। তারা ঝুলে আছে আর কি। তো, বাদুড়ঝোলার একটা ইতিহাস কিন্তু আমাদের ঊনবিংশ শতাব্দী থেকেই আছে। এটাকে আমরা ‘বাদুড়ঝোলার ইতিহাস’ নাম দিতে পারি। এবং সেই ইতিহাস যদি আমরা ব্যাখ্যা করি, দেখতে পাবো আমাদের বুদ্ধিজীবী বা মধ্যজীবীর সমস্যাগুলো কোথায়, এবং তারা যে সামাজিক পরিবর্তনে কোনো ভূমিকা রাখতে পারবে না ভবিষ্যতে, এভাবে চললে, সেটা অনায়াসে বলা যায়। এই মধ্যজীবীদের কারণে আমরা আমাদের অনেক মূল্যবান অর্জনকে হেয় করতে শিখেছি। তবে এই মধ্যজীবীর সঙ্গে বুদ্ধিজীবীর পার্থক্য আছে। বুদ্ধিজীবী যেখানে সমাজবিকাশের ক্ষেত্রটাকে প্রশস্ত করে, সমাজবিকাশকে সাধিত করে, সেখানে সমাজবিকাশকে ক্ষতিগ্রস্ত করে মধ্যজীবী। তবে এই ক্ষতিগ্রস্ত করে যে-শ্রেণীটি তারা রিজেক্টেড হয়েছে। কিন্তু যে-শ্রেণীটি বুদ্ধির ভেতর দিয়ে সৃজনশীলতার ভেতর নিয়ে সমাজের ইতিবাচক পরিবর্তন ঘটাতে পারে সেই শ্রেণীটা আসলে বিকশিতই হয় নি।